病夫
作者：呂本中
朝代：宋

paragraphs: 病夫坐穏懶出門，底事逢春作癯瘦。
故人相尋不憚遠，欲以一盃爲我壽。
鋪張古昔引大義，勸使忍窮如忍詬。
感君意氣但如昨，顧我情懷已非舊。
平生甘作蟻旋磨，萬事只如船放溜。
十年參差故鄉夢，一心守待靈芝秀。
辱身竊比柳下惠，疾惡幸逢朱伯厚。
他時城市望雲山，歲晚何由數相就。